Марие и фэеплъым сыт къыпэплъэр?
Къэбэрдейр Урысейм зэрыгухьэрэ илъэс 400 зэрырикъум и щIыхькIэ 1957 гъэм ягъэувауэ щыта фэеплъым къегъэщIылIа Iэгъуэблагъэм «Марие и утыкукIи» йоджэ. Мы махуэхэм а щIыпIэм зэгъэзэхуэжыныгъэ лэжьыгъэхэр щIэгъэхуэбжьауэ щрагъэкIуэкI. Абыхэм щхьэусыгъуэ яхуэхъуам щIэупщIэу ди редакцэм цIыху зыбжанэ къэпсэлъащ.
Iуэхум и пэжыпIэр зэхэдгъэкIын мурадыр диIэу, дэ зыхуэдгъэзащ Налшык къалэм и щIыпIэ администрацэм и пресс-IуэхущIапIэм и унафэщI Кульбаевэ Залинэ.
— 2016 гъэм и пэщIэдзэм, КъБР-м и Iэтащхьэм пщэрылъ ящищIри, Урысейм ЩIы, мылъку зэхущытыкIэхэмкIэ и министерствэм КъБР-м щиIэ и къудамэмрэ Налшык и щIыпIэ администрацэмрэ «ИгъащIэкIэ Урысейм дыхэту» фэеплъыр къэгъэщIэрэщIэжыным хуэунэтIа лэжьыгъэхэр егъэкIуэкIыным иужь ихьауэ щытащ. Монументым и лъабжьэр махэ зэрыхъуам къыхэкIыу, бетоным къыхэщIыкIа плитахэмкIэ кърагъэбыдэкIат. АрщхьэкIэ, гъэ дызэрытым и накъыгъэ, мэкъуауэгъуэ мазэхэм къриубыдэу республикэм и къалащхьэм къыщешха уэшхышхуэхэм я зэранкIэ, фэеплъыр зытет щIы Iыхьэр етIысэхауэ икIи дзыхьщIыгъуэджэ хъуауэ а Iуэхум пэрытахэм къалъытащ.
Абы къыхэкIкIэ, УФ-м и МЧС-м Къэбэрдей-Балъкъэрым щиIэ и IуэхущIапIэм, фэеплъыр яхъумэну чэнджэщ къариту, къалэ администрацэмрэ УФ-м ЩIы, мылъку зэхущытыкIэхэмкIэ и министерствэм КъБР-м щиIэ и къудамэмрэ къыхуриджащ тхыдэ мыхьэнэ зиIэ монументыр пIэщIэгъуэкIэ, фокIадэм и 1-м ирихьэлIэу, зэфIагъэувэжыну.
КЪУМАХУЭ Аслъэн.
